google/wiki40b huggingface dataset:
דושנבה

היסטוריה

פירוש שם העיר בטג'יקית ובפרסית - "יום שני". במקום היה כפר ובו שוק גדול שפעל בכל יום שני.
בתחילת שנות ה-20 דושנבה הפכה למוקד הקרבות בין הצבא האדום שניסה לקבע את השלטון הסובייטי בכל חלקי האימפריה הרוסית הקורסת לבין מקומיים מתנגדי הסוציאליזם הסובייטי. הצבא האדום ניצח והכפר הפך לבסיס העיקרי שלו באזור. בעקבות זאת הכפר צמח לעיר ובשנת 1929 הפך לבירתה של הרפובליקה הסובייטית הסוציאליסטית הטג'יקית. שם העיר גם שונה לסטאלינאבד על שמו של סטלין, אולם בשנת 1961 הוחזר השם דושנבה.
הסובייטים הפכו את דושנבה למרכז יצור צמר ומשי וכך גדלה אוכלוסיית העיר על ידי אנשים שבאו מכל רחבי ברית המועצות לעבוד. בשנים 1990–1997 העיר ניזוקה קשה בגלל מלחמת האזרחים של טג'יקיסטן זמן קצר לאחר עצמאות המדינה.

כלכלה

עיקר כלכלת העיר מתבססת על מכרות הפחם, עופרת והארסן הנכרים בקרבת העיר. העיר משמשת מרכז לגידול כותנה וייצוא מוצרי טקסטיל ומשי.

השכלה

בעיר ממוקמת האקדמיה הטאג'יקית למדעים.

תחבורה

נמל התעופה הבינלאומי של דושנבה משרת את העיר. פועלת בה גם מערכת קווי טרוליבוס.
בהאר סומך

תחילת דרכה

בהאר סומך נולדה בטהרן שבאיראן למשפחה יהודית דתית. "סומך" הוא שם נפוץ בקהילה היהודית באיראן, "בהאר" משמעו "אביב" בפרסית. מוצאה של אמה של סומך מטהרן, ואביה מהמדאן. היא היגרה עם הוריה ואחותה, סאבה סומך, ללוס אנג'לס ב־1979, כדי לברוח מהמהפכה האיראנית. היא למדה באקדמיית סיני עקיבא, ובתיכון בוורלי הילס, שם ניגנה בכינור בתזמורת הבית ספרית. היא ניגנה בכינור במשך 13 שנים. סומך מחזיקה בתואר בלימודי הסביבה באוניברסיטת קליפורניה בסנטה ברברה. אחרי הלימודים, היא טיילה לכל אורך אירופה. לאחר חזרתה, סומך התחילה עובדת בתאגיד מכירות כדי להחזיר את חובותיה מהנסיעה, אך שאפה להגשים את חלומה להיות שחקנית. לשם כך היא לקחה שיעורי משחק בלילה משבע בערב ועד 2 בבוקר, לפני שהתפטרה מעבודה כדי להתחיל קריירת משחק מלאה. לאחר חמש שנים בלבד, סומך הציבה את עצמה כשחקנית הוליוודית מוצלחת.
כרישה

הכרישה במקורות

הכרישה אינה מוזכרת בתנ"ך, אולם תרגום אונקלוס מזהה אותה עם "החציר" (במדבר פרק י"א פסוק ה'), הנזכר יחד עם הבצל והשום כמין הגדל במצרים. הכרישה מוזכרת פעמים רבות במשנה ובתלמוד בתלמוד מוזכרת בשמה הארמי "כרתי".

היסטוריה ותפוצה

בחפירות במצרים נמצאו שאריות כרישה עתיקים וכן ציורי קיר של הצמח - שהוביל את פרופסור דניאל זוהרי להסיק עם עמיתיו למחקר, כי הכרישה תורבתה כבר באלף השני לפני הספירה. הכרישה הייתה הירק האהוב ביותר על נירון קיסר.
הכרישה היא אחד הסמלים הלאומיים של ויילס, ובייחוד ביחידות ולשיות בצבא בריטניה.
כרישת הבר ידועה בשמה האנגלי Ramps.
הכרישה (בצורות הגשה שונות, כולל קציצות כרישה בעדות מסוימות) משמשת כאחד ה'סימנים' בשולחן המסורתי של סדר ליל ראש השנה.

כשרות

בימינו ישנם מומחי כשרות הממליצים לא לאכול כלל את הכרישה מטעמי כשרות, מכיוון שאין אפשרות לנקותם כליל מחרקים.
Britney: The Videos

רקע והפקה

אלבום הווידאו "Britney: The Videos", הוא אוסף של קטעי וידאו על מנת לקדם את האלבום האולפן "Britney". האלבום כולל קטעי וידאו של שירים מהאלבום, הופעות חיות, הופעה חייה מתוך טקס פרסי המוזיקה של "VMA", הצצות לאלבום וידאו "Britney Spears Live from Las Vegas", אשר יצא בשנת 2002.
אנתוני קאלף

ביוגרפיה

קאלף נולד בהמרסמית' שבלונדון. הוא למד משחק באקדמיה למוזיקה ולאמנויות הדרמה של לונדון (LAMDA). בטלוויזיה הוא גילם דמות קבועה בסדרת הדרמה הרפואית "הולבי סיטי" כמייקל בוצ'אמפ ובסדרה "סדר חדש" שיחק בתפקיד סטריקלנד. בנוסף מופיע קאלף בתיאטרון. בין ההצגות בהם השתתף היו המחזה "טירופו של המלך ג'ורג'" בתיאטרון המלכותי הלאומי, במחזה "חלום ליל קיץ" בתיאטרון המלכותי הלאומי וב"רוק נ' רול" בתיאטרון הדוכס מיורק. ב-2008 היה מועמד לפרס התיאטרון של "אייריש טיימס" על הופעתו במחזה "הדוד וניה" בתיאטרון גייט . ב-2015 שיחק במחזה "המלך צ'ארלס השלישי" בברודוויי.
הופעת הבכורה של קאלף בטלוויזיה הייתה בשנת 1982 בפרק "The Visitation" בסדרת המדע בדיוני "דוקטור הו". באותה שנה שיחק בתפקיד דיגבי ג'סט בעיבוד הטלוויזיוני לרומן "בו ג'סט" . עוד בטלוויזיה הופיע בתפקיד לורנס דארל בסדרה "משפחתי וחיות אחרות", פיפ במיני-סדרה "תקוות גדולות" וקולונל פיצוויליאם במיני סדרה "גאווה ודעה קדומה" העיבוד של ה-BBC מ-1995 לרומן מאת ג'יין אוסטן. הוא שיחק בתפקידי אורח בסדרות "דוק מרטין", "המלחמה של פויל", "רציחות במידסומר" ו"פוארו" על פי ספריה של אגאתה כריסטי.
ב-2010 גילם קאלף את דמותו של שר החוץ הבריטי אנתוני אידן בגרסה המחודשת לסדרה "על אדונים ומשרתים". עוד קודם, ב-2008 גילם על הבמה את דמותו של אידן, כשהיה ראש ממשלה כשהוא מבוגר בעשרים שנה, במחזה "Never So Good" מאת הווארד ברנטון .

חיים אישיים

קאלף נשוי לשחקנית קרוליין הרקר. לבני הזוג יש שלוש בנות לואיז אמה קאלף (נולדה בדצמבר 1983), ססיליה אן קאלף (נולדה בספטמבר 1995) ואנמון ג'ורג'ינה קאלף (נולדה ב-2000).
מוות לחמישה קולות

תקציר העלילה

הסרט מתחיל בסיור מודרך בטירתו של ג'זואלדו, שנעשה על ידי אחד מעובדי הטירה. במהלך הסרט אנו פוגשים באנשים שונים בתוך הטירה, כולל אדם שמנגן מוזיקה לתוך הסדקים שבקיר על מנת להתמודד עם השדים שרודפים את הטירה, אישה שטוענת שהיא הרוח של דונה מריה ד'אבאלוס, אשתו של ג'זואלדו, שאותה רצח. שני טבחים שמקיימים מחדש משתה חתונה ראוותני על פי הזמנתו של ג'זואלדו. הרצוג גם מבקר בסרט עובדים ממרפאה מקומית לבריאות הנפש, שטוענים שטיפלו בעבר באותה אחת שטוענת שהיא רוחה של האישה ושיש להם כעת שני מטופלים שמאמינים כי הם קרלו ג'זואלדו עצמו. 
כמו כן, הרצוג ריאיין עובדים ב"פאלאצו סאן סברו" בנאפולי, שם ביצע ג'זואלדו את הרצח. שומר השער מרואיין, כמו גם היורש של ד'אבאלוס, שמראה להרצוג את המיטה שבה התבצעו הרציחות. לאחר מכן, הרצוג מבקר כנסייה באזור, בה מוצגות גופותיהם המשומרות של מריה ומאהבה. 
סצנות אלה ערוכות לסירוגין עם ביצועים של שיריו של ג'זואלדו בתוספת פרשנות היסטורית ומוזיקלית של תלמידיו של ג'זואלדו.

הפקה

חלק הארי של הסרט צולם בעיירה ג'זואלדו, בתוך טירתו ההרוסה של קרלו ג'זואלדו, ומסביבה. הסרט מכיל סצנות רבות שאינן נחשבות לדוקומנטריות במובן המקובל. הרצוג אמר: 
"מרבית הסיפורים בסרט מומצאים ומבוימים לחלוטין, אף על פי כן הם מכילים את האמיתות האפשריות המעמיקות ביותר אודות ג'זואלדו. אני חושב שמתוך כל סרטיי ה'דוקומנטריים', "מוות לחמישה קולות" הוא כזה שבאמת "רץ ריצת אמוק", וזה אחד הסרטים היותר קרובים לליבי."
 
לדוגמה, דמות האישה שטוענת שהיא רוחה של ד'אבאלוס למעשה מגולמת על ידי השחקנית והזמרת האיטלקייה המפורסמת מילבה. סצנת אוצר המוזיאון שעוסקת ביצירת אמנות אשר הותירה את ג'זואלדו אובד עצות, תוסרטה על ידי הרצוג. למעשה יצירת האומנות שמוצגת בסרט התמיהה את הרצוג עצמו וגרמה לו לנדודי שינה ולא היה לה שום קשר לג'זואלדו. הסיפור על כך שג'זואלדו רצח את בנו על ידי כך שכפה עליו להתנדנד בנדנדה במשך שלושה ימים כשמקהלה שרה לו את שיריו, כמו כן הומצא עבור הסרט. 
סצנת הסיום של יריד הרנסאנס שבה מדבר האיש עם אמו בטלפון הנייד בוימה גם היא. הרצוג הנחה את אחיו, שעה שהוא מחוץ לאזור המצולם, לקרוא לבחור הצעיר, ואת הבחור הצעיר הנחה לנהוג כמי שאמו קראה לו לחזור הביתה. על מנת להפיק את המבט המוזר של האיש, הרצוג הנחה אותו לבהות ברצינות במצלמה, ואז כאשר התחיל לצלם לפתע החל הרצוג להשתטות ולספר בדיחות. הרצוג השתמש בשיטה זאת לבימוי סצנות בסרטו המוקדם יותר Even Dwarfs Started Small.
נמל התעופה הבינלאומי של לוס אנג'לס

היסטוריה

נמל התעופה החל להבנות בשנת 1928, לאחר שהמועצה העירונית של לוס אנג'לס הקצתה שטח ליד שכונת 'ווסטצ'סטר' דרומית-מערבית לעיר. עד אז נמל התעופה הראשי היה 'נמל תעופה גרנד סנטרל' שליד העיר גלנדייל. עוד באותה שנה החלו עבודות לבניית מסלולי המראה/נחיתה ושנה לאחר מכן נבנה ההאנגר הראשון. הנמל החל לפעול בשנת 1930 ונקרא 'מנחת מטוסים על שם וויליאם פילד', על שמו של המתווך שתיווך בין העירייה לבעלי הקרקעות. עיריית לוס אנג'לס רכשה אותו בשנת 1937 על מנת שישמש כנמל תעופה עירוני ושמו הוחלף ל'נמל התעופה של לוס אנג'לס'. בשנת 1949 הוחלף שמו לשמו כיום: 'נמל התעופה הבינלאומי לוס אנג'לס'.
עם השנים גדל תפקידו של הנמל והוא הפך לנמל התעופה הראשי של כל המטרופולין של לוס אנג'לס. עם הרחבתו בשנת 1953 מערבה לכיוון הים המהנדסים נתקלו בבעיה: כביש ראשי עבר מערבית לנמל תעופה ובכך מנע את הארכת מסלולי המראה/נחיתה מערבה. הפתרון היה לבנות את מסלולי ההמראה/נחיתה שיעברו מעל לכביש. זה היה נמל תעופה הראשון שמסלולי ההמראה/נחיתה והגישה עברו כגשר מעל כביש. מאז נמלי תעופה רבים משתמשים ברעיון.
בשנת 1958 תוכנן על ידי משרד האדריכלים Pereira & Luckman (פריירה ולאקמן) מערך מבנים מרכזי גדול בסגנון מודרניסטי "חללי" כך שיתאים ל"עידן הסילון". מן התכנון, שלא מומש במלואו, הוקם ב-1960 רק המבנה המרכזי הקרוי "בניין הנושא" - "Theme Building". בראש המבנה נמצאת מסעדה המשקיפה על הפעילות הרוחשת בנמל התעופה.
בשנת 2002 בוצע במקום פיגוע ירי שבו נרצחו שני ישראלים. מבצע הפיגוע היה פליט מצרי בשם הישאם מוחמד הדיאת.

טריוויה

נמל התעופה משרת טיסות מכל רחבי העולם ומדי שנה עוברים בו כ-60 מיליון אנשים ויותר משני מיליון טון  של מטען.
LAX הוא השני בארצות הברית במתן שירות לטיסות בינלאומיות (אחרי נמל התעופה הבינלאומי ג'ון פ. קנדי בניו יורק, וזאת אף על פי שנמלי תעופה כמו נמל התעופה הבינלאומי הרטספילד-ג'קסון אטלנטה (נמל תעופה העמוס בעולם), נמל התעופה שיקגו או'הייר ונמל התעופה דאלאס פורט וורת' משרתים כמות גבוהה יותר של נוסעים.
LAX מוציא טיסות ל-87 נמלי תעופה מקומיים ברחבי ארצות הברית ול-69 נמלי תעופה בילאומיים בצפון אמריקה. כמעט מכל עיר ברחבי ארצות הברית ישנן טיסות לנמל התעופה הבינלאומי לוס אנג'לס.
ישנם תשעה טרמינלים לנוסעים בנמל התעופה. כל הטרמינלים בנויים בתוך צורה של U. בנוסף ישנם עוד 186,000 מטרים מרובעים המיועדים למטען ומנחת מסוקים.
חברת התעופה יונייטד איירליינס מפעילה 210 טיסות מדי יום מנמל התעופה ל-61 יעדים, אמריקן איירליינס המפעילה 126 טיסות מדי יום ל-34 יעדים וסאות'ווסט איירליינס מפעילה 123 טיסות מדי יום.
דבוראים

עקיצות

חלק מהדבוראים הם בעלי עוקץ, מלא בארס העוזר להם להרוג קורבנות וגם להתגונן מטורפים. עוצמת הארס משתנה ממין למין כשחלקם חסרי כל ארס בעוד אחרים יכולים לגרום לייסורים קשים.
האנטומולוג ג'ייסון שמידט ערך מחקר על השפעת הארס של מיני הדבוראים בעלי עוקץ וקבע סולם לדירוג כאב מהעקיצות בין 0 ל-4, כש-4 הוא הדרגה הכואבת ביותר. החרקים שהגיעו לדרגה 4 הם הצרעה Synoeca, הנמלה Paraponera clavata המכונה "נמלת הקליע" וסוג הצרעות Pepsis המכונות "נצי הטרנטולה" (מהמשפחה צרעות עכבישים).
מורגן דה סאנטיס

קריירה

דה סאנטיס החל את הקריירה בקבוצת פסקארה מליגת הסרייה ב', ומשם עבר ליובנטוס, בה שימש כשוער מחליף ורשם בשורות הקבוצה שלוש הופעות רשמיות בלבד.
בשנת 1999 חתם דה סאנטיס באודינזה, שם שימש כמחליפו של השוער לואיג'י טורצ'י במשך שלוש עונות, ואת עונת 2002/2003 הוא פתח כשוער הראשון של הקבוצה. בעונת 2005/2006 העפיל דה סאנטיס עם הקבוצה לשלב הבתים של ליגת האלופות ולשלב שמינית גמר גביע אופ"א.
ביוני 2007 הכריז דה סאנטיס באופן חד צדדי שהוא מסיים את החוזה שלו עם אודינזה וחתם בשורות הקבוצה הספרדית סביליה לארבע שנים. בעונת 2008/2009 הושאל מורגן לגלאטסראיי הטורקית.
ב-24 ביולי 2009 החתימה נאפולי את דה סאנטיס בעבור 1.5 מיליון אירו. דה סאנטיס רשם בשורות הקבוצה 147 הופעות ליגה. בעונת 2011/2012 זכה עם הקבוצה בגביע האיטלקי, ובעונה שלאחר מכן העפיל עם הקבוצה לשמינית גמר ליגת האלופות.
ב-25 ביולי 2013 החתימה רומא את דה סאנטיס לשנתיים בעבור חצי מיליון אירו. דה סאנטיס לקח חלק חשוב בפתיחת העונה המצוינת של רומא, כאשר שספג רק שער אחד בעשרת משחקי הליגה הראשונים, ועזר לקבוצה לצבור 30 נקודות מתוך 30 אפשריות.
ב-13 ביולי 2016 חתם דה סאנטיס במונקו הצרפתית לעונה אחת.

נבחרת איטליה

דה סאנטיס אף פעם לא הפך לחלק אינטגרלי בנבחרת איטליה בשל מעמדו היציב של ג'אנלואיג'י בופון כשוער הראשון של הנבחרת. דה סאנטיס ערך את הופעת הבכורה שלו ב-30 במרץ 2005, במשחק ידידות נגד נבחרת איסלנד.
שלמה אבן איוב

רבי שלמה בן יוסף אבן אַיוּב (ראשית המאה ה-13, רמון ספרד, גרנדה - ?), מדען, פילוסוף, רופא ומתרגם יהודי ממוצא ספרדי שפעל בפרובאנס במאה ה-13.

תרגום ספר המצוות לרמב"ם

אבן איוב עזב את ספרד לפני שנת 1240, ועקר לבדרש, שבפרובאנס. לבקשת חכמי בדרש, תרגם את ספר המצוות לרמב"ם לעברית.
תרגומו של אבן איוב לא נדפס בשלמותו, אך חלקים ממנו ובעיקר הקדמתו לתרגומו נדפסו בידי מהדירי ספר המצוות. ההקדמה נדפסה בפני עצמה בידי משה שטיינשניידר בכרך ה' של הסדרה "קובץ על יד" (תרנ"ג), עמ' 21–23. בהקדמתו כתב כי תרגם את הספר "אות באות תיבה בתיבה" לבקשת חכמי בדרש, והתנצל על שניגש גם הוא לתרגם את הספר למרות שכבר תרגומוהו אחרים (משה אבן תיבון). הרב חיים הלר הוכיח שקטעים מתרגומו נכנסו למהדורות ספר המצוות המודפסות המבוססות על תרגומו של אבן תיבון.

כתבים רפואיים שלו

ידועים שני כתבים רפואיים שלו: האחד, שר המשקים: אוסף של משחות, משקאות, סמים, תחבושות ומרקחות. ומאמר בטחורים.
אבי קונפורטי

ביוגרפיה

קונפורטי הוא שף אוטודידקט. את הסטאז' הראשון שלו התחיל אחרי הצבא כמכין קינוחים במסעדות: "שלייקס", "באובב" ו"פרננדל". ואת הקריירה המקצועית עשה בתור מנהל מזון ומשקאות במלון "The Palmer House Hilton" בשיקגו, זאת לאחר לימודי "מנהל בתי מלון" מאוניברסיטת נבאדה בלאס וגאס.
בתום לימודיו ושהותו בארצות הברית חזר קונפורטי לישראל ופתח בשנת 1997, יחד עם ארי ויורם ירזין, את מסעדת "צ'ימיצ'נגה" - מסעדה מקסיקנית בנוסח סנטה פה בתל אביב. בהמשך הובילה שותפות זו להקמתה של רשת מסעדות "זוזוברה" מסעדת "זוזוברה" – בר אטריות אסיאתי, ואת מסעדת "מוזס"- מטבח אמריקאי עדכני, שנפתחה בשנת 2003 והפכה לרשת ארצית המונה, נכון לנובמבר 2011, שבעה סניפים בישראל.
בשנת 2007 מכר קונפורטי את מסעדת "צ'ימיצ'נגה" (שנסגרה בעקבות שריפה לאחר ארבעה חודשים) ופתח, יחד עם שותפותיו לדרך יעל אורי ארנשטיין וענת בן-טובים לאופר, את מסעדת "צפרה" בסמוך.
בשנת 2008 מסעדת "צפרה" הוכתרה ידי מגזין העיצוב והלייף-סטייל Wallpaper כאחת משלוש המסעדות בעלות העיצוב היפה ביותר בעולם. ב-2017 אושרה תובענה ייצוגית נגד המסעדה על כך שהגישה בשר חזיר בטענה שהוא עגל.
קונפורטי כיכב בתוכנית "השף הבריא" בערוץ 10, וכשופט בתוכנית קרב סכינים (של ערוץ 10) יחד עם הילה אלפרט וחיים כהן.
מתכוניו שובצו בספר הבישול "האוצר של על השולחן", ספר המתיימר להכיל את 400 המתכונים הטובים ביותר בישראל, בהוצאת על השולחן.
קונפורטי הושפע מהשף מרק מילר.
באוקטובר 2013 נפתחה טופולפומפו, מסעדת גריל אסייתי, בשדרות ההשכלה, תל אביב.
על קונפורטי ישנה ביקורת שבמסעדותיו מגישים לסועדים מנות יקרות מבלי ליידע אותם.
ביולי 2013 הגישה לקוחה בשם נטלי סווירי תביעה כנגד המסעדה לאחר שגילתה הגשה שיטתית של חזיר במנות בשר העגל במסעדה. התיק לא הגיע להכרעה, כיוון שהצדדים הגיעו לפשרה שכללה פיצוי בסך 3 מיליון שקלים ללקוחות המסעדה בצורת מנות ראשונות שיינתנו ללקוחות ללא תשלום, במה שחלק טענו כצעד פרסומי אשר אינו מזיק אלא אף תורם למסעדה.
יה (חולצה)

יֶה (ברומנית: ie המילה המיודעת ia, ברבים ii) היא חולצה נשית המהווה את המרכיב העיקרי בלבוש הנשי העממי הרומני.
חולצת יה מיוצרת מאריג דק של כותנה או פשתן או משי, ועליה רקמה באזור הצוואר, בית החזה והשרוולים. נושאי הרקמה הם מודלים הנדסיים, פרפרים ופנינים. הרקמה שונה, בהתאם למסורות באזורים שונים של רומניה. המודלים של הרקמה וצבע הבד השתנו גם לפי גיל הלובשות ומעמדן החברתי. לחלק מהדוגמאות נועד גם התפקיד לשמור על הלובשות מפני הרוחות הרעות.
בעת לימודיו של אנרי מאטיס אצל גוסטב מורו התיידד מאטיס עם צייר רומני, תאודור פאלאדי, שגם הוא למד אצל מורו, והשניים שמרו על ידידותם, התראו והתכתבו. בסוף שנות השלושים של המאה העשרים צייר מאטיס רקדנית לובשת חולצה רומנית ובציור נוסף קישט שמלה בקישוטים דומים. פאלאדי ראה את התלהבות ידידו מהחולצה הרומנית, ועל כן הביא לו במתנה מספר חולצות כאלה. בעקבות זאת צייר מאטיס, ב-1940, את ציור השמן הנודע Blouse Roumaine, השוכן כעת במוזיאון הלאומי לאמנות מודרנית של צרפת במרכז ז'ורז' פומפידו. ציור זה פרסם בעולם את חולצת יה הרומנית.
מאריה מאדינבורו, מלכת רומניה אהבה את הלבוש הרומני העממי באופן כללי ואת היה בפרט, והרבתה ללבוש חולצות אלה. גם מעצבי האופנה ז'אן-פול גוטייה ואיב סן-לורן אהבו חולצות רומניות אלה והקדישו להן קולקציות מיוחדות.
בתאריך 24 ביוני נחוג היום הבינלאומי של היה. מועד זה תואם גם לחגיגות ה"סנזיינה", יצורים אגדיים במיתולוגיה הרומנית, שעל פי המסורת נהגו ללבוש יה,.
HAZOP

HAZOP (הַזוֹפ; Hazard and operability study) היא טכניקה לזיהוי ולניתוח סיכונים. זוהי שיטה בדיקה מובנית ושיטתית לבחינת תהליך או פעולה מתוכננים או קיימים, על מנת לזהות ולהעריך בעיות אשר עשויות לייצג סיכונים לאנשים או לציוד, או למנוע תפקוד יעיל של מערכת.
טכניקת HAZOP פותחה בתחילה כדי לנתח מערכות של תהליכים כימיים, אך מאוחר יותר הורחבה גם לסוגים אחרים של מערכות, וכן לפעילויות מורכבות ולמערכות תוכנה. HAZOP היא טכניקה איכותנית המבוססת על מילים מנחות, ומבוצעת לרוב על ידי צוות המורכב מבעלי מקצוע בתחומים שונים (הרכב מולטי-דיסציפלינרי), במהלך סדרה של פגישות.
סיני אדלר

ביוגרפיה

נולד בפראג, צ'כוסלובקיה לרב דוקטור שמעון אדלר ורייזל בתו של הרב סיני שיפר שהיה רב הקהילה החרדית בקרלסרוהה ומחבר פורה. נלקח לגטו טרזיינשטט במרץ 1943, ובקיץ 1944 הועבר לאושוויץ ומשם למחנות הריכוז מאוטהאוזן וגונסקירכן, ויצא עם שחרור המחנה. הוא הגיע ללונדון ולמד בישיבת "עץ חיים" בעיר, אצל הרב אליהו לופיאן. 
בסוף חורף ה'תש"ו, 1946, עלה לארץ ישראל ולמד בישיבת חברון בירושלים (1946–1952), ולאחר מכן בכולל "בית זבול" (1952–1954). בשנות ה-50 נישא לשרה מרים בתם של הרב מרדכי יהודה לייב זק"ש, רבה של שכונת שערי חסד ורוחמה חיה בריינה בתו של הרב יעקב משה חרל"פ. היה לרב הראשון שהצטרף לרב גולדוויכט ולימד בישיבת כרם ביבנה. 
בשנת תשכ"ב (1962) התמנה כרב ראשי אשכנזי באשדוד, במקביל לרב הספרדי ישראל אליזרע. 
בשנות ה-80, לאחר פטירת אשתו, עזב את רבנותו באשדוד ועבר להתגורר במבשרת ציון, שם החל ללמד בכולל מר"ץ. תחתיו מונה כרב העיר הרב יוסף שיינין. 
אחיו הבכור הוא מתתיהו אדלר, שהיה שגריר ישראל בשווייץ.
חופית קטנה

תיאור

אורכה של חופית קטנה הוא 15-13 ס"מ. היא בעלת מקור דק וכהה, רגליים כהות ותנועות מהירות שמבחינות מין זה מכל העופות ארוכות הרגליים האחרות חוץ ממיני חופיות כהות רגליים אחרים. ניתן להבדיל אותו מהם על ידי שילוב המאפיינים של מקור דק וקצר, אצבעות רגליים ללא קרומי שחייה וממדים קטנים במיוחד. קריאתה היא צליל "stit" חד.
לבוגר בעונת הרבייה יש כתם כתום על החזה, צוואר לבן ועל גבו צורת V בצבע לבן חזק. בחורף נוצותיו קשות לזיהוי. לצעירות יש פסים בהירים על ראשם חיוור וחזה ורדרד.
נצפתה הכלאה בין מין זה לבין חופית טמינק בהולנד.

תפוצה ומרחב מחיה

זוהי חופית הנודדת למרחקים ארוכים, טוות תפוצת הנדידה שלה מתפרס על חלק גדול מהאזור הפליארקטי המזרחי. היא נודדת גם בחלק מטווח תפוצת החריפה שלה (לדוגמה, באפריקה הדרומית) בתגובה לצפיפות יתר בבית הגידול או להצפות. נדידת המעבר בעונת הסתיו לאדמות החריפה קורה בין חודשי יולי לנובמבר; נדידת החזרה מתרחשת בין אמצע מאי לתחילת יוני. עונת הרבייה של המין מתרחשת לקראת סוף יוני עד תחילת יולי. חלק מהעופות הצעירים יותר נשארים באדמות החריפה למשך כל השנה. מין זה הוא חברותי מחוץ לעונת הרבייה שלו וחי בלהקות קטנות בטווח תפוצת החריפה שלו, כאשר בדרך כלל בלילה הלהקות מתקבצות בזמן המנוחה. להקת נדידה טיפוסית יכולה להגיע לגודל של כ-30-20 פריטים.
במהלך עונת הרבייה מין זה חי בטונדרה נמוכה באזור הארקטי העליון (למרות שבאופן יוצא דופן מכך הוא נמצא גם בגבהים של 1000 מטרים מעל הקרקע בטווח תפוצתו המערבי). הוא מראה העדפה לאדמה יבשה ליד עצי ערבה גמדית (Salix herbacea) באזורים ביצתיים או על יד ביצות מלוחות. הוא נמנע ממקומות בהם כמות המשקעים השנתית עולה על 250 מ"מ. בעת נדידה ניתן למצוא אותו בקצוות בוציים של אגמים קטנים, מאגרי מים, שפכי חוות, גדות נהר וברכות עונתיות.

קינון

היא מקננת על אדמה חשופה, ומטילה 5-3 ביצים. מין זה הוא פוליגמי, וזכר ונקבה יכולים לדגור במספר קנים.

מזון

החופית הקטנה ניזונה בעיקר מחסרי חוליות שהיא מוצאת בבוץ.

סכנות

מין זה נמצא במצב שימור LC (ללא חשש), אם זאת המין מאוים בדרום-מזרח חוף הודו מציד לא חוקי (מלכודות עופות), שינויים בסביבת המחיה שלו במאגרי מים וביצות על ידי תעשיות המלח, ודילול מקורות המים בעקבות ירידה בכמות הגשמים (בעקבות שינוי במאזן המלח).
אוכלוסיית המין מאוימת גם בעיר ואלוויס ביי בנמיביה, אדמות ביצות מרכזית באפריקה הדרומית, על ידי דילול מרחב המחיה בגלל בנייה מתמשכת באזור והפרעות בעקבות תיירות.
פיליפ חתי

ביוגרפיה

חתי נולד למשפחה מארונית בכפר בנפת עאליי במחוז הר הלבנון, אז חלק מהאימפריה העות'מאנית. למד בבית ספר פרסביטריאני ובאוניברסיטה האמריקנית בביירות. אחרי סיום לימודיו לימד באוניברסיטה האמריקנית בביירות ולאחר מכן עבר לאוניברסיטת קולומביה בארצות הברית בה לימד שפות שמיות וקיבל תואר דוקטור בשנת 1915. לאחר תום מלחמת העולם הראשונה חזר לאוניברסיטה האמריקאית בביירות בה לימד עד שנת 1926. בשנת 1926 קיבל משרה באוניברסיטת פרינסטון, בה כיהן עד פרישתו לגמלאות בשנת 1954 כפרופסור לספרות שמית ויושב ראש המחלקה לשפות אסיה. לאחר פרישתו לגמלאות עבר ללמד באוניברסיטת הרווארד.
בשנת 1944 העיד בפני ועדה של בית הנבחרים של ארצות הברית כנגד הקמת מדינה יהודית בארץ ישראל בטענה שאין צידוק היסטורי למדינה כזאת. עדותו התפרסמה בעיתון ופתחה דיון פומבי בינו ובין אלברט איינשטיין ואריך קהלר.
בשנת 1945 יעץ למשלחת הערבית בוועידת ייסוד האו"ם בסן פרנסיסקו. בשנת 1946 הוא העיד בפני ועדת החקירה האנגלו-אמריקאית לענייני ארץ ישראל מטעם הצד הערבי וטען שאין ישות בשם "פלשתינה" ומעולם לא הייתה כזאת. לטענתו השטח שנקרא פלשתינה היה באופן היסטורי חלק מסוריה ושהצגת מפות של ארץ ישראל בפני התלמידים בבתי ספר דתיים נתנה להם את הרושם המוטעה שיש קשר בין היהודים וארץ ישראל. בנוסף טען שהציונות כופה על הערבים דרך חיים זרה להם לה הם מתנגדים ואשר הם לעולם לא יקבלו.
גורמים בימין בישראל נוהגים לצטט את חתי כאומר: "אדוני, אין דבר כזה היסטוריה פלסטינית. בהחלט לא!" כאסמכתא לטענתם שאין עם פלסטיני.
Plan 9 from Bell Labs

Plan 9 from Bell Labs (בקצרה Plan9) הוא שמה של מערכת הפעלה חופשית. מבואותיה בשנות ה-80, בפרויקט דור ההמשך למערכות UNIX של מעבדות בל ב-AT&T.
מערכת ההפעלה יועדה לניהול משאבים מבוזר מבוסס רשת, עקב הדרישה התפעולית לתחנות עבודה מרובות בניהול מרכזי. המערכת שווקה תחת רישוי סגור עד שנת 2000, אך לאחר מעבר זכות הקניין לחברת לוסנט ב-2000, עברה המערכת להפצה כקוד פתוח למטרות לא מסחריות, וב-2002, לרישוי חופשי.
שמה של המערכת נגזר משמו של סרט – תוכנית 9 מהחלל החיצון (Plan 9 from Outer Space). הסרט ידוע לשימצה כ"הסרט הגרוע ביותר שהופק בכל הזמנים".

עיצוב ומבנה

ראשית, בהיותה מערכת שנועדה להחליף את מערכת ה-UNIX, נבנתה על העקרון של מערכת שכל משאביה מבוססי קבצים. שנית, כל משאבי הרשת שייכים למאגר משאבים יחיד, שמתקשר אחד עם השני, וזאת על ידי פרוטוקול רשת מיוחד שנקרא 9P, המאפשר לגשת למשאבים על מחשבים אחרים שמריצים את המערכת.
שיפוע

בגאומטריה, שיפוע של ישר מתאר את עוצמת התלילות שלו. ערך (מוחלט) גדול מצביע על תלילות גדולה. השיפוע מוגדר כיחס בין ההפרש האנכי בין שתי נקודות על הישר להפרש האופקי בין אותן נקודות (ראו באיור משמאל).
באופן דומה נגדיר שיפוע בתחומי הגאוגרפיה או הנדסה אזרחית. כך למשל, שיפוע של גבעה יוגדר כיחס בין הרום היחסי של הגבעה למרחק האופקי מתחתית הגבעה לשיאה. במילים אחרות, השיפוע מצביע על היחס בין שינוי הגובה לשינוי במרחק. כלומר, בגבעה תלולה המרחק האופקי בין תחתית הגבעה לשיאה יהיה קצר יחסית לגובה של הגבעה, בעוד שבגבעה מתונה המרחק האופקי יהיה ארוך ושיא הגבעה יהיה נמוך. 
שיפוע יכול להיות חיובי, שלילי, אפס או לא מוגדר. בישר הנמצא במערכת צירים קרטזית דו-ממדית, שיפוע חיובי משמעו שכאשר ערך ה-x גדל גם ערך ה-y גדל ("עלייה"). שיפוע שלילי משמעו שכאשר ערך ה-x גדל ערך ה-y קטן ("ירידה"). שיפוע שערכו אפס משמעו שאין שיפוע, כלומר מדובר בקו אופקי המקביל לציר ה-x. שיפוע לא מוגדר משמעו שמדובר בקו אנכי המקביל לציר ה-y.
ישרים מקבילים כאשר השיפועים שלהם שווים. ישרים ניצבים זה לזה כאשר מכפלת השיפועים שלהם שווה ל: 1-. בעזרת כלים מהחשבון האינפיניטסימלי ניתן להגדיר גם שיפוע של פונקציה בנקודה כלשהי כשיפוע של הישר המשיק לפונקציה בנקודה זו. כאשר קיים שיפוע כזה נאמר שהפונקציה גזירה בנקודה והשיפוע שלה נקרא נגזרת.
הנוסחה הבסיסית למציאת שיפוע ישר העובר בין הנקודות  ו-  היא .

הגדרה

השיפוע של ישר במישור המכיל את ציר x וציר ה-y מוגדר כשינוי בערכי ה-y חלקי השינוי בערכי ה-x בין שתי נקודות שונות על הישר. 
כלומר, בהינתן שתי נקודות על הישר: (x1,y1)  ו- (x2,y2), שיפוע הישר יהיה:  
על פי ההגדרה מתקיים כי . כלומר, כאשר נעים על הישר משמאל לימין, על כל התקדמות של יחידה אחת בכיוון האופקי יש התקדמות של  יחידות בכיוון האנכי.
ניתן להראות כי על פי חוקי הטריגונומטריה מתקיים:  , כאשר  היא הזווית שבין ציר ה-x לישר (בכיוון החיובי).
במערכת צירים קרטזית, משוואת ישר ששיפועו  היא: , כאשר  מייצג את נקודת החיתוך של הישר עם ציר ה-y.
עבור קו אופקי  ו- ולכן השיפוע שווה ל-0.
עבור קו אנכי  ו- ואז לפי הגדרת השיפוע מתקבל . כלומר: השיפוע אינו מוגדר. יש המגדירים את השיפוע במקרה זה להיות אינסופי.

דוגמאות

שיפוע של ישר העובר דרך הנקודות: (1,2)  ו- (13,8)  מתקבל על ידי חישוב היחס של ההפרש האנכי וההפרש האופקי: 
שיפוע של ישר העובר דרך הנקודות: (4,15)  ו- (3,21) הוא:
אות הנשיא למתנדב

קריטריונים

האות ניתן לראשונה בשנת ה'תשל"ה, ומאז אחת לשנה לכ-12 זוכים בטקס רשמי המתקיים בגינת משכן הנשיא.
בנוסף, לבקשת נשיא המדינה יוענק בנפרד אות מופת על מעשה יוצא דופן למען החברה.
תהליך הבחירה מתחיל במינוי של הנשיא לחברי ועדה מייעצת בת 13 משתתפים, המשתנה מדי שנה ובין חבריה נציגים מן התקשורת, האקדמיה, אנשי ציבור וחברי ארגונים התנדבותיים. הוועדה בוחרת את מקבלי הפרס מתוך כשלושים מועמדים שמוגשים לה על ידי ועדות המשנה. לאחר שהנשיא מאשר את המומלצים מתקיים טקס במעמד של כ-1000 מוזמנים בהשתתפות הנשיא ויושב ראש הוועדה.
אות הנשיא למתנדב מתבצע בשיתוף המועצה הלאומית להתנדבות בישראל ונבחרים בו מתנדבים בתחומי הביטחון, הבריאות, הקהילה, איכות החיים ואיכות הסביבה, קליטת עליה, חינוך לתרבות ולספורט או על אורח חיים של התנדבות ועשייה.
האות מוענק רק למתנדבים שעסקו בהתנדבות בשנת הענקתו בשלוש קטגוריות: נוער שפעל לפחות 18 חודשים, בוגרים שפעלו לפחות שלוש שנים, וקבוצות שפעלו לפחות שנתיים. האות מוענק רק פעם אחת לאדם או ארגון, גם אם התבצעו שינויים ונוספה עשייה.
עם זוכי האות נמנים: ארגון משפחות נרצחים ונרצחות, עמותת אתגרים, גילה אלמגור, קולך, אגודת הלהט"ב, איגוד מרכזי הסיוע לנפגעות ונפגעי תקיפה מינית בישראל, ידידיה ורדי על פעילותו במרכז רון ורדי לטיפוח ילדים מחוננים, מגמה ירוקה, נדב בן יהודה, ברוך פדה, נט"ל, בטרם - המרכז הלאומי לבטיחות ולבריאות ילדים, חולדה גורביץ, מגן דוד אדום, ארגון לתת - סיוע הומניטרי ישראלי, האגודה למען החייל, ער"ן, יד שרה, כנפיים של קרמבו, אייבי נתן, האגודה למלחמה בסרטן, חסדי נעמי, הוועד למלחמה באיידס, איל"ן, מכון פוע"ה, פעמונים, ידיד לחינוך, אחריי!, לקט ישראל, ארגון תורמי דם מתנדבים בישראל, בטי דובינר, עמותת ידידים, ורדה זקהיים, דודי זילברשלג, זיכרון מנחם, לשובע, חנה קהת, אורי לופוליאנסקי, חיה בם, חיים קונביץ, אלעד סקר, נח וולפובסקי, שמעון ענתבי, רחל נריה, יובל וגנר -יו"ר נגישות ישראל ותנועת אור, הרב אברהם ישעיהו הבר - יו"ר מתנת חיים, מייסדי 'ניידת תיקונים' - דב גלסנר, דוד גרוס, דב שטרנגלז, נתיי טולוצ'ינסקי, שרון מאירי, שי ראשוני, גדעון לנגמן.